ไฟแนนซ์ทูเดย์
ลุ้นกันทั้งกระทรวงการคลังว่า “รายชื่อกรรมการ” ธนาคารออมสินจะมีการปรับเปลี่ยนกันหรือไม่อย่างไร หลังจาก พรรณี สถาวโรดม
15 ต.ค. 2555

‘ไม่มีอะไรที่เป็นไปไม่ได้ เพียงแต่จะเป็นไปได้ยากหรือง่ายเท่านั้นเอง’
...ลุ้นกันทั้งกระทรวงการคลังว่า “รายชื่อกรรมการ” ธนาคารออมสินจะมีการปรับเปลี่ยนกันหรือไม่อย่างไร หลังจาก พรรณี สถาวโรดม ประธานกรรมการ จะหมดวาระการดำรงตำแหน่งกันในเดือน พ.ย.นี้ งานนี้จึงต้องวัดใจ “เดอะโต้ง” กิตติรัตน์ ณ ระนอง รองนายกฯ และ รมว.คลัง ว่า จะตัดสินใจฝ่าด่านหินนี้อย่างไร เพราะนับตั้งแต่ “พรรณีและคณะ” กำกับธนาคารออมสินสารพัดปัญหารุมเร้า องค์กรไม่ขยับ สินเชื่อเริ่มหดตัวลงเรื่อยๆ




 
...ขณะที่ “นันทพล กาญจนวัฒน์” กรรมการ ซึ่งถูกแต่งตั้งเป็นรักษาการผู้อำนวยการธนาคารออมสินนั้นก็ไม่ใช่มือการเงิน แถมคนในกระทรวงการคลังก็อึดอัดที่จะทำงานร่วม เนื่องจากเคยต่อสู้ทางความรู้และเทคนิคทางกฎหมายกัน เมื่อคราวที่ “นันทพล” เคยเป็นทนายความผู้รับมอบอำนาจจาก “น.ส.ชินณิชา วงศ์สวัสดิ์” บุตรสาว “เจ๊แดง-เยาวภา วงศ์สวัสดิ์” ให้เพิกถอนการอายัดเงินจาก คตส. 
ทั้งๆ ที่นันทพลนั้นถือว่ามีฝีมือในการจัดการที่หาตัวจับยาก จนได้รับแต่งตั้งให้ดูแลกองทุนวิจัยและพัฒนากิจการกระจายเสียง กสทช.ดูเเลเงินเป็นหมื่นล้าน 
ปัจจุบันกองทุนวิจัยและพัฒนากิจการกระจายเสียง กสทช. เพื่อประโยชน์สาธารณะมีเงินอยู่ 3,000 ล้านบาท และกำลังร่างระเบียบจะเก็บจากรายได้กิจการกระจายเสียงและกิจการโทรคมนาคมอีก 4% ซึ่งคาดว่าจะมีรายได้อีกปีละ 8,000 ล้านบาท 
...ธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย บอกว่า ผลจากความกังวลต่อภาวะเศรษฐกิจโลกและการส่งออกที่ชะลอตัวลงทำให้ปริมาณการออกหุ้นกู้ของเอกชนในช่วงไตรมาสสุดท้ายของปีนี้จะลดลงมาอยู่ที่ 4 หมื่นล้านบาท จากที่เคยเติบโตเฉลี่ยไตรมาสละไม่ต่ำกว่า 7-8 หมื่นล้านบาท โดยหุ้นกู้จะเพิ่มมากขึ้นในส่วนของแบงก์พาณิชย์ที่จะแห่กันออกมา ทำให้ทั้งปีเชื่อว่าจะอยู่ในระดับ 3 แสนล้านบาท